b'\n_START_ARTICLE_\nSixten Bostr\xc3\xb6m\n_START_SECTION_\nUra pelaajana\n_START_PARAGRAPH_\nBostr\xc3\xb6m aloitti uransa vuonna 1981 Helsingin Jalkapalloklubissa, miss\xc3\xa4 pelasi kolme kautta ja siirtyi sen j\xc3\xa4lkeen BK H\xc3\xa4ckeniin Ruotsin Allsvenskaniin. H\xc3\xa4ckeniss\xc3\xa4 Bostr\xc3\xb6m pelasi kaksi kautta. H\xc3\xa4n palasi HJK:iin kaudeksi 1986 ja pelasi joukkueessa kaksi kautta. Urallaan Bostr\xc3\xb6m ehti pelata viel\xc3\xa4 lahtelaisessa FC Kuusysiss\xc3\xa4, singaporelaisissa Geylang Internationalissa ja Jurong Townissa sek\xc3\xa4 Finnairin Palloilijoissa, jossa h\xc3\xa4n lopetti ammattilaisuransa vuonna 1993. _NEWLINE_Bostr\xc3\xb6m pelasi urallaan 14 A-maaottelua ja teki niiss\xc3\xa4 kaksi maalia. H\xc3\xa4n voitti nelj\xc3\xa4 Suomen mestaruutta, kaksi Singaporen mestaruutta ja yhden Suomen Cupin.\n_START_SECTION_\nUra valmentajana\n_START_PARAGRAPH_\nBostr\xc3\xb6m suoritti jalkapallovalmentajatutkinnon vuonna 1997. H\xc3\xa4n ty\xc3\xb6skenteli M\xc3\xa4kel\xc3\xa4nrinteen urheilulukiossa vuosina 1995\xe2\x80\x932001 sek\xc3\xa4 Suomen Palloliiton Uudenmaan piirin koulutusp\xc3\xa4\xc3\xa4llikk\xc3\xb6n\xc3\xa4 1994\xe2\x80\x932001. Pietarsaarelaisen FF Jaron p\xc3\xa4\xc3\xa4valmentajana Bostr\xc3\xb6m toimi kaudesta 2002 kes\xc3\xa4\xc3\xa4n 2004, jolloin h\xc3\xa4n sai potkut. Jaro-pestins\xc3\xa4 j\xc3\xa4lkeen Bostr\xc3\xb6m toimi Suomen Palloliiton alaisuudessa jalkapallomaajoukkueen kansainv\xc3\xa4lisiss\xc3\xa4 tarkkailuteht\xc3\xa4viss\xc3\xa4 sek\xc3\xa4 Palloliiton koulutusp\xc3\xa4\xc3\xa4llikk\xc3\xb6n\xc3\xa4._NEWLINE_Marraskuussa 2007 Bostr\xc3\xb6min valittiin \xc3\x96rebro SK:n p\xc3\xa4\xc3\xa4valmentajaksi Ruotsin Allsvenskaniin. Bostr\xc3\xb6min apuvalmentajaksi valittiin ruotsalainen Alexander Ax\xc3\xa9n. Bostr\xc3\xb6min johdolla \xc3\x96SK sijoittui kaudella 2008 jo seitsem\xc3\xa4nneksi ja seuraavana syksyn\xc3\xa4 sijoitus oli pyk\xc3\xa4l\xc3\xa4\xc3\xa4 parempi europaikan j\xc3\xa4\xc3\xa4dess\xc3\xa4 vain viiden pisteen p\xc3\xa4\xc3\xa4h\xc3\xa4n. Kaudella 2010 \xc3\x96SK voitti Allsvenskanissa pikkuhopeaa kolmannen tilan my\xc3\xb6t\xc3\xa4._NEWLINE_\xc3\x96rebron menestyskauden 2010 j\xc3\xa4lkeen monet Bostr\xc3\xb6min avainpelaajat siirtyiv\xc3\xa4t suurempiin seuroihin ja kaudella 2011 uudistunut \xc3\x96SK j\xc3\xa4i Allsvenskanissa vasta sijalle 12. Valmennusjohto luotti huonosta kaudesta huolimatta edelleen suomalaisvalmentajaan, mutta lopulta kauden 2012 surkea voitoton alkukausi johti potkuihin kes\xc3\xa4kuun alkupuolella._NEWLINE_Bostr\xc3\xb6m aloitti tammikuussa 2013 Bostr\xc3\xb6m HJK:n p\xc3\xa4\xc3\xa4valmentajana. Bostr\xc3\xb6min johdolla HJK voitti ylivoimaisesti viidennen per\xc3\xa4tt\xc3\xa4isen Suomen mestaruuden. Bostr\xc3\xb6m sai osakseen kritiikki\xc3\xa4, kun HJK putosi jo Mestarien liigan toisella karsintakierroksella virolaiselle JK N\xc3\xb5mme Kaljulle. Bostr\xc3\xb6m erotettiin teht\xc3\xa4v\xc3\xa4st\xc3\xa4 huonon alkukauden j\xc3\xa4lkeen huhtikuussa 2014._NEWLINE_Helmikuussa 2015 Bostr\xc3\xb6m jatkoi valmennusuraansa Major League Soccerissa pelaavan Columbus Crew\xe2\x80\x99n apuvalmentajana. Kaudella 2015 Columbus pelasi Gregg Berhalterin ja Bostr\xc3\xb6min johdolla hienon MLS-kauden. Seura oli It\xc3\xa4isen divisioonan runkosarjan kakkonen ja voitti konferenssifinaalissa New York Red Bullsin. Kauden huipentanut MLS Cupin finaali p\xc3\xa4\xc3\xa4ttyi kuitenkin 2\xe2\x80\x931 tappioon Portland Timbersille. _NEWLINE_Bostr\xc3\xb6min pesti Columbuksessa p\xc3\xa4\xc3\xa4ttyi 17. helmikuuta 2017, kun Sein\xc3\xa4joen Jalkapallokerho palkanneensa Bostr\xc3\xb6min uudeksi p\xc3\xa4\xc3\xa4valmentajakseen Veikkausliigan kaudelle 2017. 2. kes\xc3\xa4kuuta 2017 SJK ilmoitti, ettei Bostr\xc3\xb6m en\xc3\xa4\xc3\xa4 jatka teht\xc3\xa4v\xc3\xa4ss\xc3\xa4\xc3\xa4n._NEWLINE_Vuoden 2019 alussa Sixten Bostr\xc3\xb6m aloitti PK-35:n valmennusp\xc3\xa4\xc3\xa4llikk\xc3\xb6n\xc3\xa4.'